31998R0203
L 021/6
JURNALUL OFÍCIAL AL UNIUNII EUROPENE
REGULAMENTUL (CE) NR. 203/98 AL COMISIEI
din 26 ianuarie 1998
de modificare a Regulamentului (CEE) nr. 4154/87 de stabilire a metodelor de analiză și a altor dispoziții tehnice necesare pentru punerea în aplicare a regimului de import aplicabil mărfurilor rezultate din prelucrarea produselor agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2658/87 al Consiliului din 27 iulie 1987 privind Nomenclatura tarifară și statistică combinată și Tariful Vamal Comun (1), astfel cum a fost modificat ultima dată prin Regulamentul (CE) nr. 2509/97 al Comisiei (2), în special articolul 9,
întrucât, pentru a se asigura faptul că mărfurile care fac obiectul Regulamentului (CE) nr. 3448/93 al Consiliului (3) beneficiază de un tratament uniform la importul comunitar, dispozițiile Regulamentului (CEE) nr. 4154/87 al Comisiei (4) privind determinarea grăsimilor lactate ar trebui modificate;
întrucât studiile și testele realizate de laboratoarele însărcinate cu efectuarea testelor de acest tip indică faptul că procedura cea mai adecvată este cea stabilită la articolul 1;
întrucât măsurile prevăzute de prezentul regulament sunt conforme cu avizul Comitetului Codului Vamal, Secțiunea Nomenclatura tarifară și statistică,
ADOPTĂ PREZENTUL REGULAMENT:
Articolul 1
Articolul 2 alineatul (3) din Regulamentul (CEE) nr. 4154/87 se înlocuiește cu următorul text:
„(3) Conținutul de grăsime lactată
(a)
Sub rezerva dispozițiilor de la litera (b), conținutul în greutate de grăsime lactată trebuie determinat prin extracția cu eter de petrol, precedată de hidroliza cu acid clorhidric.
(b)
În cazul în care în compoziția mărfii se declară și alte grăsimi decât grăsimile lactate, se aplică următoarea procedură:
-
procentul total în greutate al conținutului de grăsime din mărfuri se stabilește în conformitate cu litera (a);
-
în scopul determinării conținutului de grăsime lactată, trebuie folosită metoda bazată pe extracția cu eter de petrol, precedată de hidroliza cu acid clorhidric și urmată de cromatografia în fază gazoasă a acizilor grași cu esteri metilici. În cazul în care se detectează prezența grăsimii lactate, proporția în procente a acesteia trebuie calculată prin înmulțirea procentului concentrației de butirat de metil cu 25, urmată de înmulțirea valorii astfel obținute cu procentul total în greutate al conținutului de grăsime lactată din produsul ca atare și împărțit la 100.”
Articolul 2
Prezentul regulament intră în vigoare în a douăzeci și una zi de la data publicării sale în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 ianuarie 1998.